ET Euroopa Liidu Teataja CE 259/132

2009. aasta eelarve, III jagu – Komisjon: 2009. aasta eelarve raamistik ja prioriteedid

P6_TA(2008)0175

Euroopa Parlamendi 24. aprilli 2008. aasta resolutsioon 2009. aasta eelarve raamistiku ja prioriteetide kohta (2008/2024(BUD))

(2009/C 259 E/29)

Euroopa Parlament,

— võttes arvesse komisjoni ajakohastatud finantsplaneeringut aastateks 2007–2013, mis esitati 31. jaanuaril 2008. aastal vastavalt eelarvedistsipliini ja usaldusväärset finantsjuhtimist käsitleva Euroopa Parlamendi, nõukogu ja komisjoni 17. mai 2006. aasta institutsioonidevahelise kokkuleppe punktile 46 (1);

— võttes arvesse komisjoni teatist nõukogule, Euroopa Parlamendile, Euroopa Majandus- ja Sotsiaalkomiteele ning Regioonide Komiteele 2009. aasta poliitilise strateegia kohta (KOM(2008)0072), eriti selle II osa;

— võttes arvesse eelnimetatud 17. mai 2006. aasta institutsioonidevahelist kokkulepet;

— võttes arvesse EÜ asutamislepingu artiklit 272 ja Euratomi asutamislepingu artiklit 177;

— võttes arvesse kodukorra artikli 112 lõiget 1;

— võttes arvesse eelarvekomisjoni raportit (A6-0084/2008),

A. arvestades, et 2008. aasta on Lissaboni lepingu ratifitseerimise aasta, mille jõustumine on ette nähtud 2009. aastal, nihutades tähtsad poliitikavaldkonnad valitsustevaheliselt tasandilt ühenduse raamistikku ja andes Euroopa Liidule uusi pädevusi, mis kõik mõjutavad oluliselt ELi eelarvet;

B. arvestades, et kui Lissaboni leping ükskord ratifitseeritakse, asetatakse sellega Euroopa Parlament õigusloomet ja eelarvet puudutavates küsimustes lõpuks nõukoguga võrdsele tasandile; arvestades, et kohustuslike ja mittekohustuslike kulude eristamisest loobutakse ning uue lepingu sätetest tulenevalt tuleb teha põhjalikke muudatusi iga-aastases eelarvemenetluses tervikuna;

C. arvestades, et 2009. aasta toob kaasa Euroopa Parlamendi ja komisjoni uue koosseisu,

1. rõhutab, et uue lepingu rakendamine eeldab Euroopa Parlamendilt, nõukogult ja komisjonilt kokkuleppele jõudmist asjaomaste eelarve- ja õigusloomega seotud vahendite muutmise ning uute eeskirjade osas, et tagada uue eelarvemenetluse sujuv toimimine, samal ajal täielikult järgides uut institutsioonidevahelist tasakaalu kolme institutsiooni vahel vastavalt Lissaboni lepingus sätestatule; on veendunud, et vältimatult vajalik on võimalikult kiiresti ettevalmistuste alustamine paralleelselt 2009. aasta eelarvemenetlusega, et olla valmis 2010. aasta eelarve puhul uueks menetluseks;

2. märgib, et 2008. aastal tuleb tugevdada ettevalmistusi täieliku ja kõikehõlmava ülevaate jaoks ELi kulutuste, sealhulgas ühise põllumajanduspoliitika, ning ELi vahendite, sealhulgas Ühendkuningriigi tagasimakse ja liikmesriikide poolt ELi nimel kogutud tollimaksude, kõikide aspektide kohta, et võimaldada komisjonil koostada aruanne 2009. aastaks; meenutab 17. mai 2006. aasta institutsioonidevahelises kokkuleppes seatud kohustust kaasata Euroopa Parlament ülevaate koostamisse selle kõigis etappides ja võtta parlamendi seisukohta nõuetekohaselt arvesse;

3. rõhutab, et solidaarsuspõhimõte peab jääma üheks ELi juhtpõhimõtteks ja piirkondade solidaarsust peetakse ülimalt tähtsaks, nagu ka selle solidaarsuse kinnitamisega kaasnevat vältimatut rahastamist; kinnitab, et kavatseb tähelepanelikult jälgida edusamme piirkondade arengus; märgib, et tasumata maksed on seetõttu väga murettekitavad, kuna need võivad põhjustada eelarvega seotud probleeme lähimas tulevikus;

4. kordab oma veendumust, et tulevikus ELi ja tema kodanike ees seisvad tõelised väljakutsed eeldavad paindlikku lähenemist ning rõhutab, et vaja on läbipaistvust ja õigusalaste prioriteetide seostamist eelarveotsustega; palub komisjonil seetõttu esitada rahastamiskava muudatusettepanekute üksikasjalikum jaotus, mida on kokkuvõtlikult kirjeldatud iga-aastase poliitilise strateegia dokumendi II osas, viidates asjaomastele eelarveridadele;

5. võtab teadmiseks, et komisjon on 2009. aasta poliitilist strateegiat käsitlevas teatises esitanud oma poliitilised prioriteedid koos selge rõhuasetusega majanduskasvule ja tööhõivele, kliimamuutusele ja jätkusuutlikule Euroopale; rõhutab, et nimetatud poliitilisi prioriteete peaks toetama uued eelarveprioriteedid, et ELil saaks olla selge roll; meenutab ja peab siiski kahetsusväärseks, et varud mitmeaastase finantsraamistiku erinevate kulude ülemmäärade raames ei jäta manööverdamisruumi uute (näiteks komisjoni pakutud) prioriteetide rahastamiseks ilma vanu prioriteete ohtu seadmata; palub komisjonil esitada põhjalikumat teavet eespool nimetatud rahaliste raskustega seoses;

6. peab komisjoni poolt ettevalmistatavat väikeettevõtete õigusakti (vt. KOM(2007)0724) väga oluliseks strateegiaks väikeste ja keskmise suurusega ettevõtete toetamisel; märgib, et VKEde toetamiseks kõige asjakohasemal viisil on tarvis ka finantsraamistikku ja õigusakte;

7. on sügavalt mures, et 2009. aastaga seoses on komisjon juba alustanud prioriteetide muutmist, eelkõige nende mitmeaastase finantsraamistiku rubriikide raames, milles on eriti väike varu; mõistab, et kokkuvõttes võib ELi tegevuste teataval määral ümberhindamine asjakohase hindamise alusel osutuda vältimatuks, kuna olukordades, kus vahendeid napib, ei pruugi uute prioriteetide lisamine ilma lisaassigneeringute ja vanade eelneva hindamiseta mõistlik olla; rõhutab siiski, et mis tahes otsuse prioriteetide muutmiseks peavad tegema Euroopa Parlament ja nõukogu ning komisjonil ei ole põhjust neid ennetada;

8. rõhutab, et Euroopa Parlament kavatseb oma poliitiliste prioriteetide teostamiseks kasutada kõiki 17. mai 2006. aasta institutsioonidevahelise kokkuleppega ette nähtud vahendeid, sealhulgas muu hulgas 5 % õigusloomealase paindlikkuse võimalust mitmeaastase finantsraamistiku 2007–2013 vältel; palub komisjonil 2009. aasta esialgse eelarveprojekti ettevalmistamisel koostada selged, ühtsed ja usaldusväärsed tegevusaruanded iga poliitikavaldkonna kohta, et võimaldada kõigil asjaomastel Euroopa Parlamendi komisjonidel põhjalikult uurida erinevate ELi programmide ja poliitikavaldkondade rakendamist ja eeldatavat edenemist;

9. juhib tähelepanu „mõistliku eelarvestamise” põhimõtte tähtsusele ning meenutab, et eesmärkideks jäävad kulutustele vastava tulu tagamine ja tulemustele suunatud eelarve; palub komisjonil koostada selline esialgne eelarveprojekt, mis annaks reaalse ülevaate kõigist 2009. aasta eelarvelistest vajadustest, eriti mitmeaastase finantsraamistiku rubriigi 4 raames ja teavitada eelarvepädevaid institutsioone pikemas perspektiivis oodatavatest rahalistest vajadustest; soovib meenutada, et paindlikkusinstrument on ette nähtud ettenägematute poliitiliste küsimuste rahastamiseks ning seda ei tohiks eelarvemenetluse käigus valel otstarbel kasutada, et rahastada selliseid ELi poliitika valdkondi ja tegevusi, mida on võimalik ette näha;

10. on otsustanud kasutada täies ulatuses 17. mai 2006. aasta institutsioonidevahelise kokkuleppe II lisa D osas katseprojektide ja ettevalmistavate meetmete jaoks ette nähtud summasid, kui selliste kavandatavate projektide ja meetmete arv ja mahud seda nõuavad; on seisukohal, et katseprojektid ja ettevalmistavad meetmed on Euroopa Parlamendile hädavajalikuks vahendiks, et sillutada teed uuele poliitikale ja meetmetele, mis on Euroopa kodanike huvides; usub, et see on oluline, rõhutamaks toetust juba edukalt teostatavatele projektidele; rõhutab, et kasutada peavad olema piisavad varud, võimaldamaks Euroopa Parlamendil kõnealust vahendit täiel määral 17. mai 2006. aasta institutsioonidevahelise kokkuleppe raames kasutada; kavatseb komisjoni teavitada oma kavatsustest katseprojektide ja ettevalmistavate meetmetega seoses enne Euroopa Parlamendi suvepuhkust;

11. peab ELi eelarve selget ja läbipaistvat esitamist vältimatult vajalikuks ka seoses vajadusega teavitada Euroopa kodanikke ELi vahendite kasutamisest; on teadlik, et tegevuspõhise eelarvestamise eesmärk on viia finantsvahendid ja inimressursid vastavusse komisjoni eelarvest rahastatavate poliitikavaldkondade poliitiliste eesmärkidega; tunneb siiski muret seoses sellega, et komisjoni tegevus- ja halduskulude eristamine on muutunud üha raskemaks ning juba märkimisväärset osa tegelikest halduskuludest rahastatakse tegevuskulude assigneeringutest;

12. märgib murega, et ka inimressursside valdkonnas on komisjoni suundumus anda oma ülesandeid täitmiseks muudele asutustele koos personalieeskirjade viimaste muudatustega viinud olukorrani, kus üha suurem osa ELi ametnikest ei kajastu institutsioonide ametikohtade loeteludes, nagu selle on kinnitanud eelarvepädevad institutsioonid, ja nende palku ei maksta mitmeaastase finantsraamistiku rubriigist 5; väljendab sügavat kahetsust sellise läbipaistvuse puudumise üle; nõuab avalikku ja põhjalikku arutelu kõigi sidusrühmade vahel Euroopa juhtimise tuleviku teemal;

13. teeb presidendile ülesandeks edastada käesolev resolutsioon nõukogule, komisjonile, ja kontrollikojale.

(1) ELT C 139, 14.6.2006, lk 1. Kokkulepet on muudetud Euroopa Parlamendi ja nõukogu otsusega 2008/29/EÜ (ELT L 6, 10.1.2008, lk 7).